CELEX: 
Language: mt
Date: 2020-12-16 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-Anness I tar-Regolament (UE) 2019/1021 tal-Parlament Ewropew u tal-Kunsill dwar il-pollutanti organiċi persistenti fir-rigward tal-pentaklorofenol u l-imluħ u l-esteri tiegħu

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-Artikolu 1 tar-Regolament (UE) 2019/1021 (“Ir-Regolament dwar il-POPs”) jistabbilixxi li l-objettiv ta’ dak ir-Regolament huwa li jipproteġi s-saħħa tal-bniedem u tal-ambjent mill-Pollutanti Organiċi Persistenti (“POPs”) permezz tal-projbizzjoni, l-eliminazzjoni gradwali mill-aktar fis possibbli, jew ir-restrizzjoni tal-manifattura, it-tqegħid fis-suq u l-użu ta’ sustanzi soġġetti għall-Konvenzjoni ta’ Stokkolma dwar il-Pollutanti Organiċi Persistenti.
            
            
               Il-Pentaklorofenol (PCP) u l-imlieħ u l-esteri tiegħu huma elenkati fl-Anness I tar-Regolament dwar il-POPs mingħajr valur tal-limitu ta’ Kontaminant fi Traċċi Mhux intenzjonat (UTC). Fl-UE, il-PCP kien jintuża prinċipalment bħala pestiċida. Meta dan ġie elenkat fir-Regolament dwar il-POPs, ġie meqjus li l-ebda valur tal-limitu ma kien meħtieġ peress li ma kienx mistenni li l-PCP jinstab f’taħlitiet u f’oġġetti. Dan l-aħħar, il-Kummissjoni, l-ECHA u wħud mill-Awtoritajiet Kompetenti tal-Istati Membri għar-Regolament dwar il-POPs, irċevew mistoqsijiet dwar valur tal-limitu għall-preżenza tal-PCP f’oġġetti. Talb bħal dan jidhru li huma relatati mal-preżenza tal-PCP f’laqx tal-injam irkuprat għall-produzzjoni tal-pannelli tal-injam u fit-tessuti importati. In-nuqqas ta’ valur tal-limitu speċifikat tal-UTC jirriżulta f’inċertezza legali peress li l-partijiet ikkonċernati ma jafux jekk valur tal-limitu japplikax jew liema valur għandu japplika. In-nuqqas ta’ valur tal-limitu jiġi interpretat daqslikieku għandu japplika l-limitu ta’ detezzjoni, li tant ikun baxx li joħloq problemi f’xi każijiet, pereżempju fil-prevenzjoni tat-tqegħid fis-suq ta’ oġġetti prodotti minn laqx tal-injam riċiklat.
            
            
               Fid-dawl tat-tagħrif disponibbli bħalissa, l-iffissar ta’ valur tal-limitu għall-preżenza tal-PCP bħala Kontaminant fi Traċċi Mhux intenzjonat (UTC) f’sustanzi, f’taħlitiet u f’oġġetti, jitqies xieraq. UTC bħal dan jikkjarifika l-qagħda legali u jiffaċilita l-infurzar. 
            
            
               Imsejjes fuq it-tagħrif disponibbli, dak il-valur tal-limitu għandu jiġi stabbilit għal 5 mg/kg (0,0005 % skont il-piż) għall-preżenza tal-PCP bħala UTC f’sustanzi, f’taħlitiet u f’oġġetti.
            
            
            
               2.KONSULTAZZJONIJIET QABEL L-ADOZZJONI TAL-ATT
            
            
               L-abbozz tal-emenda ġie kkonsultat ma’ grupp espert (“il-laqgħa POP CA”) nhar id-9 ta’ Ġunju 2020 u l-24 ta’ Novembru 2020, u tqiesu l-osservazzjonijiet li saru. Il-grupp huwa magħmul mill-partijiet ikkonċernati rilevanti kollha - ir-rappreżentanti tal-Istati Membri, tal-Aġenzija Ewropea għas-Sustanzi Kimiċi, tal-industrija tas-sustanzi kimiċi u tas-soċjetà ċivili.
            
            
               Saret konsultazzjoni pubblika dwar l-abbozz tal-att bejn l-1 u d-29 ta’ Settembru 2020. Il-kummenti kollha li ġew riċevuti appoġġaw l-emenda.
            
            
               3.ELEMENTI ĠURIDIĊI TAL-ATT DELEGAT
            
            
               L-att delegat jemenda l-entrata għall-pentaklorofenol u l-imluħ u l-esteri tiegħu fl-Anness I tar-Regolament (UE) 2019/1021 sabiex jadattaha għall-progress xjentifiku u tekniku. Il-bażi ġuridika tal-att delegat propost hija l-Artikolu 15(1) tar-Regolament (UE) 2019/1021. 
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 16.12.2020
            
            
               li jemenda l-Anness I tar-Regolament (UE) 2019/1021 tal-Parlament Ewropew u tal-Kunsill dwar il-pollutanti organiċi persistenti fir-rigward tal-pentaklorofenol u l-imluħ u l-esteri tiegħu
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2019/1021 tal-Parlament Ewropew u tal-Kunsill tal-20 ta’ Ġunju 2019 dwar il-pollutanti organiċi persistenti
                  1
               , u b’mod partikolari l-Artikolu 15(1) tiegħu,
            
         
         
            
               Billi:
            
            
               (1)Ir-Regolament (UE) 2019/1021 jimplimenta l-impenji tal-Unjoni skont il-Konvenzjoni ta’ Stokkolma dwar Pollutanti Organiċi Persistenti
                  2
                u skont il-Protokoll dwar il-Pollutanti Organiċi Persistenti għall-Konvenzjoni tal-1979 dwar it-Tniġġis Transkonfini tal-Arja fuq Distanza Twila
                  3
               .
            
            
               (2)Skont l-Artikolu 3(1) tar-Regolament (UE) 2019/1021, il-manifattura, it-tqegħid fis-suq u l-użu tas-sustanzi elenkati fl-Anness I ta’ dak ir-Regolament, sew jekk weħidhom, sew jekk f’taħlitiet jew f’oġġetti, għandhom ikunu pprojbiti, soġġett għall-Artikolu 4 ta’ dak ir-Regolament.
            
            
               (3)Il-pentaklorofenol u l-imlieħ u l-esteri tiegħu huma elenkati fl-Anness I tar-Regolament dwar (UE) 2019/1021 mingħajr valur tal-limitu ta’ Kontaminant fi Traċċi Mhux intenzjonat (UTC).
            
            
               (4)L-Artikolu 15(1) tar-Regolament (UE) 2019/1021 jagħti s-setgħa lill-Kummissjoni biex tadotta atti delegati biex timmodifika entrati eżistenti fl-Anness I sabiex tadattahom għall-progress xjentifiku u tekniku. 
            
            
               (5)Il-Kummissjoni ddeterminat il-preżenza tal-pentaklorofenol u l-imluħ u tal-esteri tiegħu bħala impurità f’ċerti oġġetti, inklużi tessuti importati u laqx tal-injam irkuprat għall-produzzjoni ta’ pannelli tal-injam. 
            
            
               (6)Sabiex ikun jista’ jitkompla r-riċiklaġġ tal-laqx tal-injam u biex jiġi ffaċilitat l-infurzar, jenħtieġ li jiġi stabbilit limitu tal-UTC ta’ 5 mg/kg (0,0005 % skont il-piż) għall-pentaklorofenol u l-imluħ u l-esteri tiegħu.
            
            
               (7)Għaldaqstant, jenħtieġ li r-Regolament (UE) 2019/1021 jiġi emendat skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Anness I tar-Regolament (UE) 2019/1021 huwa emendat f’konformità mal-Anness ta’ dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 16.12.2020
            
            
               
                         Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        ĠU L 169, 25.6.2019, p. 45. 
               
               
                  
                     (2)
                  
                        ĠU L 209, 31.7.2006, p. 3.
               
               
                  
                     (3)
                  
                        ĠU L 81, 19.3.2004, p. 37.
               
            
      
    ---documentbreak--- 
      
         
         
            
               ANNESS 
            
            
               Fil-Part A tal-Anness I tar-Regolament (UE) 2019/1021, fir-raba’ kolonna (“Eżenzjoni speċifika fuq użu intermedju jew speċifikazzjoni oħra”) tal-entrata għall-Pentaklorofenol u l-imlieħ u l-esteri tiegħu, jiżdied it-test li ġej:
            
            
               “Għall-finijiet ta’ din l-entrata, il-punt (b) tal-Artikolu 4(1) għandu japplika għall-konċentrazzjonijiet tal-pentaklorofenol u l-imlieħ u l-esteri tiegħu ekwivalenti għal 5 mg/kg (0,000005 % tal-piż) jew inqas, meta dawn ikunu preżenti fis-sustanzi, fit-taħlitiet jew fl-oġġetti.”.